《十月十日陪张丈奉高雅臣德器凌波亭小酌》
宋代·李处权

漂流剧东南，所历过所闻。
始及庐陵郡，俯仰尤不尘。
朅来未敢忘，事贤友其仁。
翘翘萧与李，拔萃而多文。
萧君辞盖寡，空林兰自薰。
扬鞭舍我去，意欲树殊勋。
李君舌尚在，真气凌秋旻。
扫门与我俱，软语回阳春。
客舍甲子雨，八荒同一云。
倾盖有彭子，微言时解纷。
爱我忘其陋，肯顾罗雀门。
从容香积饭，可口谢八珍。
张公丈人行，气宇老而淳。
舒吴无俗姿，信是德有邻。
篮舆复联翩，去指江之津。
坐中皆我辈，肴蔌来逡巡。
把盏属形胜，领略难具陈。
山寒更宜远，江流复沄沄。
大哉开闢功，孰测造化源。
挂席者谁子，其来自无垠。
耽耽载万斛，徵取何其勤。
落帆占近岸，过逢庆欣欣。
方矜猗顿富，谁信管鲍贫。
鸣雁何处来，冥冥初不言。
亦知个中好，呜呼下其群。
商羊不觉舞，渔父收微缗。
烟树仅可识，归鸦喧水村。
我昔观画图，对此犹心存。
怳若梦中事，有怀攜酒樽。
客子斗身强，身外安足论。
无事颇相见，斯言吾所敦。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。